钦定古今图书集成/明伦汇编/官常典/第614卷 > 刘道斌
## 钦定古今图书集成/明伦汇编/官常典/第614卷 > 刘道斌

按《魏书》本传：道斌，武邑灌津人。自云中山靖王胜之
后也。幼而好学，有器干。及长，腰带十围，须髯甚美。举
孝廉入京，拜校书郎，转主书，颇为高祖所知。从征南
阳还，加积射将军、给事中。高祖谓黄门侍郎邢峦曰：
“道斌是段之举，便异侪流矣。”世宗即位，迁谒者仆射，
转步兵校尉、广武将军，领中书舍人，出为武邑太守。
时冀州新经元愉逆乱之后，加以连年灾俭，道斌频
为表请，蠲其租赋，百姓赖之。罢郡还，除右将军、大中
大夫。又以本将军出为恒农太守，迁岐州刺史，所在
有清治之称。正光四年，卒于州。赠平东将军、沧州刺
史，改赠济州，谥曰康。道斌在恒农，修立学馆，建孔子
庙堂，图画形像。去郡之后，民故追思之，乃复画《道斌》
形于《孔子像》之西而拜谒焉。